  Анжелика Тихонова корреспондент Тодмо луизы Эрик Батуев но Кузебай Герд нимо йӧскалык премиослэн лауреатъёссы. Соосты «Удмурт Кенеш» огазеяськонлэн исполкомаз юнматӥзы. Со сярысь иворъёсъя «Удмуртия» агентстволы вераз «Удмурт Кенеш» огазеяськонлэн исполкомезлэн кылкутӥсь секретарез Елена Александрова. Солэн кылъёсызъя, Эрик Батуев нимо премиез басьтыны куать вазиськись вал. Ӧри соос пӧлысь куиньзэ бырйиз. «Эрик Батуев нимо премиез сётӥзы куинь муртлы: Светлана Белыхлы, Светлана Пикулевалы («Мынам Удмуртие» телерадиокомпаниысь журналистъёс — ред.) но Елена Миннигараевалы («Удмурт Дунне» газетысь валтӥсь редакторлэн воштӥсез - ред)», — ивортӥз Александрова. Со сяна, шараямын Кузебай Герд нимо йӧскалык премиез басьтӥсьёс но. Со Можгаысь крезьгурчи, «Марӟан» ансамбльлэн кивалтӥсез Вячеслав Кудрявцев, Пичи Пургаысь Василий но Татьяна Москвинъёс но Эстониысь гожъясь Арво Валтон.  Тодады вайытом, Эрик Батуев нимо йӧскалык премия удмурт лулчеберет, история, удмуртъёслэн ужрадъёссы сярысь ивортӥсь журналистъёслы 2011-тӥ арысен сётӥське. Пӧртэм аръёсы лауреатъёсыз луизы ини Георгий Грязев, Елена Слесарева, Зинаида Рябинина, Ульфат Бадретдинов но мукет журналистъёс. Та премия улсын ик висъяське на «Егит журналист» номинация. Елена Александровалэн верамезъя, сое басьтӥсь та дырлы тодмо ӧвӧл на. Малы ке шуоно со ласянь пумкылъян кутэ физкультурая, спортъя но егитъёсын ужан политикая министерство. Кузебай Герд нимо йӧскалык премия 1992-тӥ арысен, удмуртъёслэн Нырысетӥ Ӧтчамзылы ар тырмон нулалызлы сётӥське. Соин удмурт лулчеберетэз, сям-йылолъёсты азинтӥсьёсты, утисьёсты, удмуртъёслэсь шуг-секытъёссэс сэрттӥсь-пертчисьёсты пусъё. Тегъёс: Лулчеберет Удмуртия УдмуртКенеш удмуртъёс КузебайГерд премия  